Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2004 M. SAUSIO 28 D. NUTARIMO NR. 90 „DĖL LIETUVOS RESPUBLIKOS JŪRŲ UOSTŲ, ŠIŲ UOSTŲ INFRASTRUKTŪROS IR SUPRASTRUKTŪROS ĮRENGINIŲ (TERMINALŲ) BEI LAIVŲ APSAUGOS STIPRINIMO“ pakeitimo

2024 m. liepos 10 d. Nr. 582

Vilnius

Lietuvos Respublikos Vyriausybė nutaria:

Pakeisti Lietuvos Respublikos Vyriausybės 2004 m. sausio 28 d. nutarimą Nr. 90 „Dėl Lietuvos Respublikos jūrų uostų, šių uostų infrastruktūros ir suprastruktūros įrenginių (terminalų) bei laivų apsaugos stiprinimo“:

1. Pakeisti 1.1.2 papunktį ir jį išdėstyti taip:

„1.1.2. prireikus, vadovaujantis Kodeksu ir atsižvelgiant į turimą ir gautą iš Lietuvos Respublikos vidaus reikalų ministerijos, Policijos departamento prie Lietuvos Respublikos vidaus reikalų ministerijos (toliau – Policijos departamentas prie Vidaus reikalų ministerijos), Klaipėdos apskrities vyriausiojo policijos komisariato, Valstybės sienos apsaugos tarnybos prie Lietuvos Respublikos vidaus reikalų ministerijos (toliau – Valstybės sienos apsaugos tarnyba prie Vidaus reikalų ministerijos), Valstybės sienos apsaugos tarnybos prie Vidaus reikalų ministerijos vado įgaliotos Valstybės sienos apsaugos tarnybos prie Vidaus reikalų ministerijos pasienio rinktinės (toliau – pasienio rinktinė), Viešojo saugumo tarnybos prie Lietuvos Respublikos vidaus reikalų ministerijos (toliau – Viešojo saugumo tarnyba prie Vidaus reikalų ministerijos), Lietuvos Respublikos krašto apsaugos ministerijos, Muitinės departamento prie Lietuvos Respublikos finansų ministerijos (toliau – Muitinės departamentas prie Finansų ministerijos), Klaipėdos teritorinės muitinės ir Lietuvos Respublikos valstybės saugumo departamento informaciją apie grėsmę Lietuvos Respublikos jūrų uostų, šių uostų infrastruktūros, suprastruktūros įrenginių (terminalų) ir laivų saugumui, taip pat pasiūlymus nustatyti 2-ąjį ar 3-iąjį Lietuvos Respublikos jūrų uostų, šių uostų infrastruktūros, suprastruktūros įrenginių (terminalų) ir laivų apsaugos lygius (toliau – apsaugos lygiai), užtikrinti informacijos apie nustatytus apsaugos lygius arba jų pakeitimus perdavimą Lietuvos kariuomenės Karinių jūrų pajėgų Jūrų gelbėjimo koordinavimo centrui, Lietuvos transporto saugos administracijai (toliau – Administracija), akcinei bendrovei Klaipėdos valstybinio jūrų uosto direkcijai ir akcinės bendrovės „Orlen Lietuva“ Būtingės naftos terminalui;“.

2. Pakeisti 1.1.7 papunktį ir jį išdėstyti taip:

„1.1.7. sudaryti iš Susisiekimo ministerijos, pasienio rinktinės, Klaipėdos apskrities vyriausiojo policijos komisariato, Klaipėdos teritorinės muitinės ir akcinės bendrovės Klaipėdos valstybinio jūrų uosto direkcijos atstovų komisiją Lietuvos Respublikos jūrų uostų, šių uostų infrastruktūros ir suprastruktūros įrenginių (terminalų) apsaugai vertinti pagal susisiekimo ministro nustatytus reikalavimus;“.

3. Pakeisti 1.2 papunktį ir jį išdėstyti taip:

„1.2. Vidaus reikalų ministerijai, Policijos departamentui prie Vidaus reikalų ministerijos, Valstybės sienos apsaugos tarnybai prie Vidaus reikalų ministerijos, Krašto apsaugos ministerijai, Valstybės saugumo departamentui, Klaipėdos apskrities vyriausiajam policijos komisariatui, pasienio rinktinei, Muitinės departamentui prie Finansų ministerijos, Klaipėdos teritorinei muitinei, Viešojo saugumo tarnybai prie Vidaus reikalų ministerijos – teikti Susisiekimo ministerijai informaciją apie grėsmę Lietuvos Respublikos jūrų uostų, šių uostų infrastruktūros, suprastruktūros įrenginių (terminalų) ir laivų saugumui, taip pat pasiūlymus dėl 2-ojo ir 3-iojo apsaugos lygių Lietuvos Respublikos jūrų uostams, šių uostų infrastruktūros, suprastruktūros įrenginiams (terminalams) ir laivams nustatymo.“

4. Pakeisti 1.3.4 papunktį ir jį išdėstyti taip:

„1.3.4. organizuoti pagal susisiekimo ministro nustatytus reikalavimus Lietuvos Respublikos jūrų uostų apsaugos planų ir jų pakeitimų rengimą, suderinti juos su Klaipėdos teritorine muitine, pasienio rinktine, Klaipėdos apskrities vyriausiuoju policijos komisariatu, Lietuvos kariuomene, Viešojo saugumo tarnyba prie Vidaus reikalų ministerijos, Nacionalinio visuomenės sveikatos centro prie Sveikatos apsaugos ministerijos Klaipėdos departamentu ir teikti tvirtinti Susisiekimo ministerijai, taip pat organizuoti šių planų reikalavimų įgyvendinimą;“.

5. Pakeisti 2.3.3 papunktį ir jį išdėstyti taip:

„2.3.3. rengia Lietuvos Respublikos jūrų uosto įrenginių (terminalų) ir laivų apsaugos planus ir teikia juos Susisiekimo ministerijai ir Administracijai tvirtinti. Lietuvos Respublikos jūrų uosto įrenginių (terminalų) apsaugos planai tvirtinti teikiami tik suderinti su Klaipėdos teritorine muitine, pasienio rinktine, Klaipėdos apskrities vyriausiuoju policijos komisariatu ir akcine bendrove Klaipėdos valstybinio jūrų uosto direkcija.“

Ministrė Pirmininkė	Ingrida Šimonytė

Susisiekimo ministras	Marius Skuodis